เอกสารแนบ 5

รายงานของคณะกรรมการตรวจสอบ

คณะกรรมการตรวจสอบของบริษัท พรีเมียร์ มาร์เก็ตติ้ง จำกัด (มหาชน)
ประกอบด้วยกรรมการอิสระจำนวน 3ท่าน
คณะกรรมการตรวจสอบทุกท่านมีคุณสมบัติครบถ้วนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
(สำนักงาน ก.ล.ต.) และตลาดหลักทรัพย์แห่งประเทศไทย โดยอย่างน้อย 1 ใน 3 ท่าน
ต้องเป็นผู้มีความรู้และประสบการณ์ด้านการบัญชีและการเงิน

คณะกรรมการตรวจสอบได้ปฏิบัติหน้าที่ตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ในปี 2562
คณะกรรมการตรวจสอบได้มีการประชุมรวมจำนวน 8 ครั้ง ประกอบด้วย
การประชุมคณะกรรมการตรวจสอบรายไตรมาส จำนวน 4 ครั้ง
การประชุมกับคณะกรรมการบริหารความเสี่ยงของบริษัทและบริษัทย่อย จำนวน 1 ครั้ง
การประชุมร่วมกับผู้บริหารโรงงานของบริษัทย่อย จำนวน 2 ครั้ง
และการประชุมเป็นการเฉพาะกับผู้สอบบัญชีโดยไม่มีฝ่ายบริหารร่วมประชุม จำนวน 1 ครั้ง
โดยกรรมการตรวจสอบแต่ละท่านได้เข้าร่วมประชุมตามรายละเอียด ดังนี้

นายขัติยา ไกรกาญจน์ ประธานกรรมการตรวจสอบ เข้าร่วมประชุม 8/8 ครั้ง

นายวิชัย หิรัญวงศ์ กรรมการตรวจสอบ เข้าร่วมประชุม 8/8 ครั้ง

นางสาวแน่งน้อย ใจอ่อนน้อม กรรมการตรวจสอบ เข้าร่วมประชุม 8/8 ครั้ง

นอกจากนี้ยังได้ประชุมร่วมกับผู้บริหาร ผู้สอบบัญชี และผู้ตรวจสอบภายในตามความเหมาะสม
ซึ่งสรุปสาระสำคัญได้ ดังนี้

1. สอบทานงบการเงินประจำไตรมาสและงบการเงินประจำปี
ซึ่งผ่านการสอบทานและตรวจสอบจากผู้สอบบัญชี
โดยได้สอบถามและรับฟังคำชี้แจงจากผู้บริหารและผู้สอบบัญชี
ในเรื่องความถูกต้องครบถ้วนของงบการเงินและความเพียงพอในการเปิดเผยข้อมูล
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไปและมีการจัดทำตามมาตรฐานการรายงานทางการเงิน
นอกจากนี้
คณะกรรมการตรวจสอบได้มีการพิจารณาและให้ข้อแนะนำในการปรับปรุงแนวทางการปฎิบัติทางบัญชีของบริษัทและบริษัทย่อย
เพื่อให้สอดคล้องกับมาตรฐานการบัญชี

2. สอบทานความเพียงพอของระบบการควบคุมภายใน
โดยพิจารณาจากผลการตรวจสอบและการประเมินความเพียงพอของระบบการควบคุมภายในตามแนวทางที่กำหนดโดยสำนักงาน
ก.ล.ต. ของฝ่ายตรวจสอบภายใน
ซึ่งคณะกรรมการตรวจสอบมีความเห็นสอดคล้องกับผู้ตรวจสอบภายในว่า
บริษัทมีระบบการควบคุมภายในที่เพียงพอและเหมาะสมตามลักษณะธุรกิจ
และไม่พบจุดอ่อนหรือข้อบกพร่องที่เป็นสาระสำคัญ

3. พิจารณาแผนการตรวจสอบภายในประจำปีของฝ่ายตรวจสอบภายใน
ซึ่งครอบคลุมทั้งในส่วนของบริษัทและบริษัทย่อย
พร้อมทั้งให้ข้อเสนอแนะเพื่อให้การปฎิบัติงานมีประสิทธิภาพและประสิทธิผลยิ่งขึ้น

4. สอบทานการปฎิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท
ซึ่งคณะกรรมการตรวจสอบมีความเห็นว่าไม่พบประเด็นที่เป็นสาระสำคัญในเรื่องการไม่ปฎิบัติตามกฎหมายและข้อกำหนดดังกล่าว

5. สอบทานความเหมาะสมและความเพียงพอของระบบการบริหารความเสี่ยงของบริษัท
โดยประชุมร่วมกับผู้บริหารของบริษัทและบริษัทย่อย
เพื่อรับทราบการดำเนินงานด้านการบริหารความเสี่ยงในด้านต่างๆ
การบริหารความต่อเนื่องทางธุรกิจ (BCM : Business Continuity Management)
และการวางแผนให้ธุรกิจดำเนินไปอย่างต่อเนื่องไม่หยุดชะงัก (BCP : Business Continuity
Plan) รวมถึงการริเริ่มให้มีการนำระบบสารสนเทศมาใช้อย่างทั่วถึงทั้งองค์กร
พร้อมทั้งให้ข้อเสนอแนะฝ่ายบริหารเพื่อให้ระบบการบริหารความเสี่ยงมีประสิทธิภาพและเหมาะสมกับสภาพธุรกิจมากยิ่งขึ้น

6. สอบทานการปฏิบัติตามคู่มือปฏิบัติมาตรการต่อต้านการทุจริตคอร์รัปชัน
ตามโครงการแนวร่วมปฏิบัติของภาคเอกชนไทยในการต่อต้านทุจริต ทั้งการควบคุมภายใน
การจัดทำรายงานทางการเงิน และกระบวนการอื่นที่เกี่ยวข้องกับมาตรการต่อต้านการคอร์รัปชัน
ที่บริษัทได้จัดทำขึ้นและจัดให้มีการประเมินความเสี่ยงที่เกี่ยวข้องกับการทุจริตภายในบริษัท
รวมทั้งการทบทวนการปฏิบัติตามนโยบายการต่อต้านการทุจริต
บริษัทได้รับการรับรองการต่ออายุเป็นสมาชิกแนวร่วมปฏิบัติของภาคเอกชนไทยในการต่อต้านการทุจริต
จากคณะกรรมการแนวร่วมปฏิบัติของภาคเอกชนไทยในการต่อต้านการทุจริต เมื่อวันที่ 9 มีนาคม
2560
คณะกรรมการตรวจสอบมีความเห็นว่า บริษัทมีการนำมาตรการไปปฏิบัติอย่างครบถ้วนเพียงพอด้วยความเคร่งครัดและระมัดระวัง

7. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้เป็นไปตามกฎหมายและข้อกำหนดของตลาดหลักทรัพย์
ซึ่งผู้สอบบัญชีมีความเห็นว่ารายการกับบริษัทที่เกี่ยวข้องกันที่มีสาระสำคัญได้เปิดเผยและแสดงรายการในงบการเงินและหมายเหตุประกอบงบการเงินแล้ว
คณะกรรมการตรวจสอบมีความเห็นสอดคล้องกับผู้สอบบัญชี
รวมทั้งมีความเห็นว่ารายการดังกล่าวเป็นรายการที่สมเหตุสมผล และเป็นประโยชน์ต่อบริษัท

8.
ทบทวนและติดตามผลการปฎิบัติตามนโยบายการกำกับดูแลกิจการที่ดีตามที่ได้รับมอบหมายจากคณะกรรมการบริษัท
และได้ให้ข้อเสนอแนะเพื่อการพัฒนาการกำกับดูแลกิจการของบริษัท

9. ประชุมเป็นการเฉพาะกับผู้สอบบัญชีโดยไม่มีฝ่ายบริหารร่วมประชุมด้วย
เพื่อให้มั่นใจว่าผู้สอบบัญชีมีความเป็นอิสระในการปฏิบัติงาน
และจากการพิจารณาคุณสมบัติของผู้สอบบัญชี คุณภาพของงานการสอบบัญชี ทีมงาน ความเชี่ยวชาญ
และความเป็นอิสระในการปฏิบัติงาน
คณะกรรมการตรวจสอบเห็นควรเสนอต่อคณะกรรมการบริษัทเพื่อขออนุมัติที่ประชุมสามัญผู้ถือหุ้นแต่งตั้งผู้สอบบัญชีของบริษัทสำนักงาน
อีวาย จำกัด เป็นผู้สอบบัญชีของบริษัทในปี 2563
เนื่องจากผู้สอบบัญชีได้ปฏิบัติงานการตรวจสอบได้อย่างถูกต้องและครบถ้วน

10.
คณะกรรมการตรวจสอบได้รายงานผลการปฎิบัติงานรวมทั้งข้อเสนอแนะให้คณะกรรมการบริษัททราบทุกครั้งที่มีการประชุมคณะกรรมการบริษัท

คณะกรรมการตรวจสอบได้ปฏิบัติหน้าที่ด้วยความรอบคอบ มีความเป็นอิสระ
แสดงความเห็นอย่างตรงไปตรงมา มีความโปร่งใส ตรวจสอบได้ ตามหลักบรรษัทภิบาลที่ดี
คณะกรรมการตรวจสอบเชื่อมั่นว่า งบการเงินของบริษัทมีการเปิดเผยข้อมูลที่ครบถ้วนเชื่อถือได้
สอดคล้องกับมาตรฐานบัญชีและหลักการบัญชีที่รับรองทั่วไป
การบริหารความเสี่ยงและระบบการควบคุมภายในมีประสิทธิผล เหมาะสมเพียงพอ
การตรวจสอบภายในมีความเป็นอิสระ ครอบคลุมกระบวนการปฏิบัติงานที่มีความเสี่ยง
และมีกระบวนการตรวจสอบที่สอดคล้องกับมาตรฐานงานตรวจสอบ
ตลอดจนมีการกำกับดูแลการปฏิบัติงานให้ถูกต้องตามกฎหมายและกฎเกณฑ์ที่เกี่ยวข้องได้อย่างเหมาะสม
สอดคล้องกับการดำเนินธุรกิจในปัจจุบัน

ในนามคณะกรรมการตรวจสอบ

[]

(นายขัติยา ไกรกาญจน์)

ประธานกรรมการตรวจสอบ